b'\n_START_ARTICLE_\nApolon\n_START_PARAGRAPH_\nApolon (gr\xc5\xa1ko \xce\x91\xcf\x80\xcf\x8c\xce\xbb\xce\xbb\xcf\x89\xce\xbd, pomeni ru\xc5\xa1ilec, uni\xc4\x8devalec, a tudi odvra\xc4\x8dalec nesre\xc4\x8d) je v gr\xc5\xa1ki mitologiji Zevsov in Letin sin ter Artemidin brat dvoj\xc4\x8dek; bog svetlobe, pomladi, moralne \xc4\x8disto\xc4\x8de in umetnosti, predvsem glasbe.\n_START_SECTION_\nApolon kot bo\xc5\xbeanstvo\n_START_PARAGRAPH_\nApolon je bil kot bog glasbe pomembnej\xc5\xa1i od muz (pridevek Musagetes). Prina\xc5\xa1al pa je tudi smrt in uni\xc4\x8denje. Ma\xc5\xa1\xc4\x8devanje je izvr\xc5\xa1eval s pu\xc5\xa1\xc4\x8dicami; tako je med trojansko vojno poslal kugo v tabor Grkov, ko so le-ti ugrabili h\xc4\x8derko Apolonovega sve\xc4\x8denika in jo naredili za su\xc5\xbenjo. Pripomogel je tudi k smrti Ahila, saj je vodil Parisovo pu\xc5\xa1\xc4\x8dico._NEWLINE_Znana je tudi zgodba o Apolonu in lepem mladeni\xc4\x8du Hijacintu, ki se je kon\xc4\x8dala z nesre\xc4\x8do; Apolon je po nesre\xc4\x8di Hijacinta z diskom zadel v glavo in tako ubil svojo ljubezen._NEWLINE_Apolonu je bilo posve\xc4\x8deno sveti\xc5\xa1\xc4\x8de v Delfih, najpomebnej\xc5\xa1e anti\xc4\x8dno prero\xc4\x8di\xc5\xa1\xc4\x8de._NEWLINE_Razen v ljubezenskih zgodbah (npr. Apolon in Dafna) in zgodbi o glasbenem dvoboju s Panom, bogom pastirjev, nastopa v vseh zgodbah kot uni\xc4\x8devalec._NEWLINE_Ubil je velikana Titiosa, ker je hotel posiliti njegovo mater in satira Matrsiasa, ker je dovolil, da ga hvalijo, da igra lep\xc5\xa1e kot Apolon.\n_START_SECTION_\nDejanja\n_START_PARAGRAPH_\nPrvo veliko dejanje v njegovem \xc5\xbeivljenju je bila usmrtitev ka\xc4\x8de Python, sovra\xc5\xbenice njegove matere. Ker je imela ta ka\xc4\x8da velike prerokovalske sposobnosti, je moral na Kreti opraviti o\xc4\x8di\xc5\xa1\xc4\x8devalne obrede._NEWLINE_Uprl se je tudi o\xc4\x8detu Zevsu. Ko je ta ubil sina Asklepija, se je Apolon ma\xc5\xa1\xc4\x8deval z umorom kiklopov. Za kazen je zato moral delati v hlevih kralja Admetosa. \xc4\x8cuval je njegove krave. Ker je bil sprejet zelo prijazno, je poskrbel, da so vse \xc5\xbeivali povrgle dvoj\xc4\x8dke.'